DA Den Europæiske Unions Tidende C 341/7

Spaniens nationale procedure for tildeling af begrænsede trafikrettigheder på luftfartsområdet

2012/C 341/05

I overensstemmelse med artikel 6 i Europa-Parlamentets og Rådets forordning (EF) nr. 847/2004 om forhandling og gennemførelse af luftfartsaftaler mellem medlemsstaterne og tredjelande offentliggør Europa-Kommissionen følgende nationale procedure for fordeling blandt de EU-luftfartsselskaber, som kan komme i betragtning hertil, af trafikrettigheder, der som følge af luftfartsaftaler med tredjelande er begrænsede.

MINISTERIET FOR INFRASTRUKTUR OG TRANSPORT

Kongeligt dekret nr. 1678/2011 af 18. november 2011 om oplysninger om trafikrettigheder i henhold til luftfartsaftaler, som Spanien har indgået med tredjelande, og om udøvelse af disse rettigheder





I forbindelse med åbningen af lufttransportmarkederne har der hidtil været tradition for at indgå mellemstatslige bilaterale aftaler, i henhold til hvilke de pågældende stater tildeler hinanden trafikrettigheder. I Den Europæiske Union er der imidlertid tendens til, at disse bilaterale aftaler med tredjelande gradvis erstattes af multilaterale aftaler, som Den Europæiske Union fører forhandlinger om med de pågældende tredjelande.

Alle disse luftfartsaftaler skaber nye muligheder for luftfartsselskaberne, idet de får adgang til nye ruter eller får mulighed for at intensivere aktiviteten på eksisterende ruter, samtidig med at befolkningernes kendskab til hinanden fremmes og den sociale, kulturelle og økonomiske aktivitet stimuleres.

På baggrund af den store betydning, som denne type aftaler har for luftfartssektoren, er der traditionelt indført mekanismer til at sikre, at sektoren har nøje kendskab til sådanne aftaler indgået af Spanien og ikke mindst til de trafikrettigheder, de medfører. Det er imidlertid hensigtsmæssigt at regulere de obligatoriske mindstekrav for udleveringen af disse oplysninger med henblik på at sikre størst mulig gennemsigtighed og styrke retssikkerheden for alle interessenter.

Det er ligeledes tilrådeligt at vedtage en særlig procedure for tildeling af disse trafikrettigheder, som tilpasser de generelle bestemmelser i lov nr. 30/1992 af 26. november 1992 om retsreglerne for offentlig forvaltning og den fælles forvaltningsprocedure (ley 30/1992 de 26 de noviembre de 1992, de régimen jurídico de las administraciones públicas y del procedimiento administrativo común) til de særlige forhold, der gælder for luftfartssektoren og for de rettigheder, der tildeles.

Denne gennemskuelige og ikke-diskriminerende procedure finder anvendelse på tildelingen af alle trafikrettigheder, der er opnået ved luftfartsaftaler indgået af Spanien, og som omfatter begrænsninger i anvendelsen af trafikrettigheder eller antallet af luftfartsselskaber. Proceduren gennemføres således i henhold til artikel 5 i Europa-Parlamentets og Rådets forordning (EF) nr. 847/2004 af 29. april 2004 om forhandling og gennemførelse af luftfartsaftaler mellem medlemsstaterne og tredjelande og finder desuden anvendelse på multilaterale aftaler, der måtte foreskrive lignende begrænsninger.

I de tilfælde hvor der er tilstrækkelige disponible trafikrettigheder til at dække luftfartsselskabernes efterspørgsel, forenkles tildelingsprocedurens undersøgelsesfase imidlertid, eftersom der ikke foreligger konkurrerende ansøgninger, og tildelingen af trafikrettigheder til et luftfartsselskab dermed ikke påvirker de resterende ansøgeres rettigheder. I disse tilfælde er det ikke nødvendigt at foretage en bedømmelse af ansøgningerne med henblik på at ekskludere de projekter, der vurderes til at være dårligst. Det er tilstrækkeligt at verificere projektets soliditet og sikre, at der ikke er nogen omstændigheder, som udløser et afslag på ansøgningen om tildeling af trafikrettigheder.

I forbindelse med de trafikrettigheder, der tildeles i henhold til aftaler, der ikke foreskriver nogen begrænsninger i anvendelsen eller antallet af luftfartsselskaber, der kan udøve dem, som det er tilfældet for de fleste multilaterale aftaler, der forhandles på plads af EU, fastsættes det, at disse kan udøves af ethvert luftfartsselskab, der opfylder de specifikke krav i den pågældende aftale, under forudsætning af at luftfartsselskabets fartplan godkendes af det spanske luftfartssikkerhedsagentur (Agencia Estatal de Seguridad Aérea). Disse trafikrettigheder er imidlertid underlagt kontrol af Generaldirektoratet for Civil Luftfart (Dirección General de Aviación Civil), der kan tilbagekalde dem under de omstændigheder, der udtrykkeligt er beskrevet i aftalen eller i nærværende kongelige dekret.

I medfør heraf, på forslag af ministeren for infrastruktur og transport, med forudgående godkendelse af vicepremierministeren for territorialpolitik og offentlig forvaltning, med tilslutning fra statsrådet og forudgående drøftelse i regeringen på dens møde den 18. november 2011,

VEDTAGES FØLGENDE:

KAPITEL I

ALMINDELIGE BESTEMMELSER

Artikel 1

Formål

Nærværende kongelige dekret har til formål at fastsætte de informationsforpligtelser vedrørende trafikrettigheder, der følger af de luftfartsaftaler, som Spanien måtte indgå med tredjelande, og fastsætte reglerne for tildeling, udøvelse af og kontrol med disse rettigheder.

Artikel 2

Anvendelsesområde og kompetence

1. Nærværende kongelige dekret finder anvendelse på bilaterale eller multilaterale luftfartsaftaler, som Spanien måtte indgå med tredjelande, såvel som på tildeling, udøvelse af og kontrol med trafikrettigheder, der følger af sådanne aftaler.

2. Uanset bestemmelserne i stk. 1, finder bestemmelserne om tildeling og udøvelse af trafikrettigheder i nærværende kongelige dekret dog ikke anvendelse, såfremt de måtte vise sig at være uforenelige med bestemmelserne i de af Spanien indgåede luftfartsaftaler.

3. Generaldirektoratet for Civil Luftfart er det organ, der er kompetent til at gennemføre bestemmelserne i nærværende kongelige dekret.

KAPITEL II

OPLYSNINGER OM TRAFIKRETTIGHEDER

Artikel 3

Oplysningsforpligtelser vedrørende luftfartsaftaler

1. Generaldirektoratet for Civil Luftfart offentliggør følgende oplysninger på webstedet for Ministeriet for Infrastruktur og Transport (http://www.fomento.es):

a) De trafikrettigheder, der er til rådighed på luftfartsmarkeder mellem Spanien og de tredjelande, der måtte være indgået luftfartsaftaler med.

b) Planer om fremtidige internationale luftfartsaftaler, der måtte blive indledt forhandlinger om.

c) De bedømmelseskriterier, som Generaldirektoratet for Civil Luftfart anvender i forbindelse med tildelingen af trafikrettigheder, jf. artikel 12.

d) Beslutninger om at indlede procedurer for tildeling af trafikrettigheder.

e) Resultatet af procedurer for tildeling af trafikrettigheder.

f) Afkald på, tilbagekaldelse og overdragelse af tildelte trafikrettigheder.

2. Såfremt et luftfartsselskab, der er blevet tildelt trafikrettigheder, anmoder om, at offentliggørelsen af de oplysninger, der er omhandlet i stk. 1, litra e) og f), udsættes under henvisning til fortroligheden af deres forretningsplan, kan Generaldirektoratet for Civil Luftfart beslutte at udsætte offentliggørelsen af de nævnte oplysninger, så længe det er nødvendigt for at sikre nævnte fortrolighed.

Såfremt offentliggørelsen af disse oplysninger er i overensstemmelse med kriterier eller bestemmelser i fællesskabslovgivningen, kan offentliggørelsen af nævnte oplysninger imidlertid under ingen omstændigheder betragtes som værende af betydning for fortroligheden af luftfartsselskabets forretningsplan.

Artikel 4

Høring af luftfartsselskaberne

Generaldirektoratet for Civil Luftfart kan på et hvilket som helst tidspunkt forud for forhandlingerne om en luftfartsaftale indhente oplysninger fra luftfartsselskaberne om, hvilke trafikrettigheder de ville være interesserede i at udøve.

Disse oplysninger kan indhentes direkte hos luftfartsselskaberne eller ved høring af de mest repræsentative sammenslutninger af luftfartsselskaber i Spanien.

KAPITEL III

TILDELING AF TRAFIKRETTIGHEDER PÅ MARKEDER, DER ER UNDERLAGT BEGRÆNSNINGER

Artikel 5

Procedure for tildeling af trafikrettigheder

Proceduren i dette kapitel anvendes på tildelingen af trafikrettigheder, der er erhvervet som følge af luftfartsaftaler, som Spanien måtte have indgået med tredjelande, når disse aftaler omfatter begrænsninger i anvendelsen af trafikrettighederne, og på de tilfælde hvor disse rettigheder af en eller anden grund ophæves.

Med henblik på anvendelsen af ovenstående anses en luftfartsaftale for at omfatte begrænsninger i anvendelsen af trafikrettigheder, når der er begrænsninger i antallet af rettigheder eller i antallet af de luftfartsselskaber, der kan komme i betragtning til sådanne rettigheder.

Artikel 6

Berettigelse

1. Kun luftfartsselskaber etableret i Spanien, som har en licens, der er udstedt i henhold til bestemmelserne i Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet, er berettiget til at deltage i denne procedure for tildeling af trafikrettigheder, som Spanien har opnået inden for rammerne af en bilateral luftfartsaftale med et tredjeland.

2. Kun luftfartsselskaber, der opfylder betingelserne i den indgåede aftale, er berettiget til at deltage i tildelingen af trafikrettigheder, der er opnået som følge af multilaterale luftfartsaftaler med tredjelande, som Spanien er part i.

Artikel 7

Indledning af proceduren for tildeling

1. Proceduren for tildeling af trafikrettigheder indledes officielt af Generaldirektoratet for Civil Luftfart.

De interesserede luftfartsselskaber kan meddele Generaldirektoratet for Civil Luftfart deres interesse i indledningen af proceduren.

2. Beslutningen om at indlede proceduren skal indeholde oplysninger om de disponible trafikrettigheder, fristen for indgivelse af ansøgninger om deltagelse i tildelingsproceduren, værdien eller værditolerancerne for de kriterier, der anvendes ved bedømmelsen af de indgivne ansøgninger, og i givet fald de tillægsbetingelser til de generelle betingelser i nærværende kongelige dekret, som det måtte være nødvendigt at opfylde under henvisning til markedets art, og som vil blive taget i betragtning ved bedømmelsen af ansøgningerne.

De tillægsbetingelser, der er omhandlet ovenfor, skal være objektive og må ikke indebære begrænsninger i adgangen til trafikrettighederne for de berettigede luftfartsselskaber.

3. Beslutningen om at indlede proceduren offentliggøres på webstedet for Ministeriet for Infrastruktur og Transport (http://www.fomento.es) og skal bekendtgøres over for alle luftfartsselskaber, der i forbindelse med høringen efter artikel 4 har vist interesse i at erhverve de disponible trafikrettigheder, og over for de mest repræsentative sammenslutninger af luftfartsselskaber i Spanien.

Generaldirektøren for civil luftfart kan med begrundelse i almene hensyn vedtage at offentliggøre beslutningen om at indlede proceduren i »Boletín Oficial del Estado« (den spanske statstidende) og i givet fald i Den Europæiske Unions Tidende.

Artikel 8

Ansøgningsbetingelser

1. De luftfartsselskaber, der opfylder kravene i nærværende kongelige dekret og ønsker at deltage i tildelingsproceduren for disponible trafikrettigheder i overensstemmelse med beslutningen om indledning af proceduren, skal indgive deres skriftlige ansøgninger inden den i indledningsbeslutningen fastsatte frist og på den måde, der er fastlagt i artikel 38, stk. 4, i lov nr. 30/1992 af 26. november 1992, eller ved enhver form for elektronisk kommunikation, der giver mulighed for at verificere deres autenticitet i overensstemmelse med bestemmelserne i lov nr. 11/2007 af 22. juni 2007 om elektronisk adgang for borgerne til de offentlige tjenester (ley 11/2007, de 22 de junio de 2007, de acceso electrónico de los ciudadanos a los servicios públicos).

Ansøgningen skal stiles til generaldirektøren for civil luftfart og være affattet på det sprog, der er fastsat i artikel 36, stk. 1, i lov nr. 30/1992 af 26. november 1992.

2. Ansøgningen skal ledsages af en beskrivelse af det operationelle projekt, som luftfartsselskabet påtænker at udvikle på det marked, som de pågældende trafikrettigheder vedrører. Ansøgningen skal som minimum indeholde følgende oplysninger:

a) De foreslåede tjenesters karakteristika, som minimum med angivelse af rutens karakteristika, en beskrivelse af de foreslåede tjenester og flyveplaner, antal planlagte afgange, den flytype der påtænkes anvendt, dets konfiguration og kapacitet, type flyvning, med eget eller fælles rutenummer, eventuelle forbindelsesfly, de tiltag, der er planlagt med henblik på at sikre kontinuitet i leveringen af tjenesterne, og eventuelt medlemskab af et globalt netværk.

b) Det forhold mellem pris og kvalitet, som forbrugerne tilbydes, med bl.a. en detaljeret beskrivelse af det forventede prisinterval, de tjenester, der udbydes, og de ydelser, der leveres om bord.

c) Kundernes adgang til tjenesten, inklusive de forventede foranstaltninger, der skal sikre tilgængeligheden for handicappede og bevægelseshæmmede personer, en beskrivelse af bl.a. de planlagte reservationsmuligheder, netværk af salgskontorer og de elektroniske midler, som man påtænker at stille til rådighed for kunderne i forbindelse med adgangen til tjenesten.

d) Luftfartsselskabets tekniske og kommercielle kapacitet til at stille tjenesterne til rådighed og garantier for gennemførligheden af og kontinuiteten i leveringen af tjenesterne. Med henblik herpå fremlægges der oplysninger om selskabets økonomisk-finansielle situation, den økonomiske gennemførlighed af det foreliggende projekt, dets konkurrencemæssige betydning, eventuelt medlemskab af en alliance og den operationelle kapacitet.

e) Projektets betydning for bedre regionale forbindelser.

f) Projektets økonomi, inklusive bl.a. en opdeling af de forventede samlede, såvel som enhedsrelaterede, omkostninger og indtægter i forbindelse med projektet, den tjeneste, der planlægges udbudt, bloktimer, forventet efterspørgsel, kontrakter, forhold til operatører og et hvilket som helst andet forhold, der måtte være relevant for bedømmelsen af projektets økonomiske gennemførlighed.

g) Projektets økonomiske og miljømæssige indvirkning.

h) Varighed og planlagt startdato for påbegyndelsen af trafikbetjeningen. Denne startdato må under ingen omstændigheder være senere end 12 måneder efter datoen for beslutningen om indledning af proceduren, medmindre denne fastsætter en anden frist.

i) Overensstemmelse med de øvrige krav, som Generaldirektoratet for Civil Luftfart måtte have fastsat i beslutningen om indledning af proceduren af hensyn til de specifikke markedsforhold.

j) Projektets indvirkning på udviklingen af infrastrukturen og den forventede jobskabelse.

3. Hvis den dokumentation, der er vedlagt i henhold til denne artikel, ikke opfylder bestemmelserne i stk. 1 og 2, giver undersøgelsesorganet det berørte luftfartsselskab en frist på 10 dage til at udbedre manglerne. Såfremt luftfartsselskabet ikke fremlægger den krævede dokumentation inden fristens udløb, anses dets ansøgning for at være stiltiende trukket tilbage.

Udbedringen af mangler ved den indgivne ansøgning begrænses til opfyldelse af de mindstekrav, der er fastsat i stk. 2, og det er ikke tilladt at omformulere eller forbedre ansøgningen, hvorfor sådanne ændringer ikke vil blive taget i betragtning ved bedømmelsen.

Artikel 9

Bedømmelse og fortrolighed

1. Den ansvarlige for den afdeling i Generaldirektoratet for Civil Luftfart, der har kompetence på området for internationale luftfartsaftaler, er undersøgelsesorgan i forbindelse med bedømmelsesproceduren og har kompetence til at indlede, organisere og gennemføre den.

2. De oplysninger, som et luftfartsselskab vedlægger ansøgningen og klassificerer som fortrolige, stilles ikke til rådighed for konkurrenterne med henblik på at bevare førstnævnte selskabs konkurrencefordele.

Såfremt fortroligheden omfatter oplysninger, der med rette kan betragtes som irrelevante i forhold til sagen, kan undersøgelsesorganet efter forudgående høring af det pågældende luftfartsselskab afgøre, hvilke af de oplysninger, der er klassificeret som fortrolige, de resterende selskaber, der måtte deltage i proceduren, må få kendskab til.

Artikel 10

Forslag til afgørelse

1. I de tilfælde hvor der ikke er tilstrækkelig trafikrettigheder til rådighed til at dække de rettigheder, som de luftfartsselskaber, der deltager i proceduren om tildeling, efterspørger, og når de interesserede luftfartsselskabers bemærkninger til bedømmelses- og tildelingsrapporten er gennemgået, udfærdiger undersøgelsesorganet et forslag til afgørelse i henhold til artikel 11, stk. 5.

2. I de tilfælde hvor der er tilstrækkelig trafikrettigheder til rådighed til at dække de rettigheder, som de luftfartsselskaber, der deltager i proceduren om tildeling, efterspørger, kontrollerer undersøgelsesorganet i henhold til artikel 13, stk. 2, at der ikke er nogen omstændigheder, som udløser et afslag på anmodningen om tildeling af trafikrettigheder.

Når denne kontrol er gennemført, udfærdiger undersøgelsesorganet et forslag til afgørelse efter høring af de luftfartsselskaber, der deltager i proceduren, medmindre en sådan høring kan udelades i henhold til artikel 84, stk. 4, i lov nr. 30/1992 af 26. november 1992.

3. Forslaget til afgørelse skal indeholde navnene på de ansøgere, der tildeles trafikrettighederne, og i givet fald et udtrykkeligt afslag på de øvrige ansøgninger og resultatet af bedømmelsen af ansøgningerne.

I forslaget til afgørelsen kan man undlade at tildele de disponible trafikrettigheder, såfremt betingelserne i artikel 13, stk. 2, er opfyldt.

4. I de tilfælde der er omhandlet i stk. 1, kan forslaget til afgørelse eventuelt indeholde en prioriteret liste over de ansøgninger, der, på trods af at de er fundet egnede til at udøve de disponible trafikrettigheder, ikke måtte være blevet udvalgt, fordi der ikke er tilstrækkeligt med trafikrettigheder til rådighed.

Når der i forslaget til afgørelsen gøres brug af bestemmelserne i nærværende stykke, bekendtgøres dette over for alle de luftfartsselskaber, der fremgår af listen, således at hver og en af dem indenfor en uigenkaldelig frist på 10 dage har mulighed for at acceptere udøvelsen af de trafikrettigheder, der måtte være blevet dem tildelt i forslaget til afgørelse, samt vilkårene herfor, også i de tilfælde hvor de måtte være blevet tildelt trafikrettighederne, fordi et andet og bedre kvalificeret luftfartsselskab har undladt at acceptere dem.

Såfremt en af ansøgerne giver afkald på at gøre brug af sin ansøgning efter at have set, hvilke trafikrettigheder det foreslås tildelt i forslaget til afgørelse, gives disse trafikrettigheder til den eller de næste ansøger(e) på listen.

Gyldigheden af den prioriterede liste over alle ansøgningerne, der reguleres i dette stykke, er afhængig af den procedure, der afsluttes med vedtagelsen af forslaget til afgørelse, jf. artikel 13.

5. Når forslaget til afgørelse er færdigbehandlet i henhold til stk. 4, fremsendes det til generaldirektøren for civil luftfart, der herefter vedtager afgørelsen i henhold til artikel 13.

Forslaget til afgørelse udgør ingen form for forpligtelse over for de foreslåede ansøgere.

Artikel 11

Bedømmelse af ansøgningerne

1. I de tilfælde, der er omhandlet i artikel 10, stk. 1, bliver de indgivne ansøgninger bedømt af et teknisk udvalg under Generaldirektoratet for Civil Luftfart, hvis sammensætning og funktioner fastsættes i nærværende artikel, og i henhold til en gennemskuelig og ikke-diskriminerende procedure.

2. Den ansvarlige for den afdeling i Generaldirektoratet for Civil Luftfart, der har kompetence på området for internationale luftfartsaftaler, er formand for det tekniske udvalg.

Det tekniske udvalg består af tre medlemmer, der er udpeget af formanden blandt det personale, der er ansat i statssekretariatet for transport eller i et af de administrative organer under sekretariatet, og som besidder den fornødne tekniske viden.

Det medlem, der har den laveste rang, den laveste anciennitet eller er yngst, fungerer i nævnte rækkefølge som udvalgssekretær.

Nedsættelsen og driften af det tekniske udvalg sker for midler og materialer fra Generaldirektoratet for Civil Luftfart, og for så vidt angår dets sammensætning eventuelt med personaleressourcer fra statssekretariatet eller et af de administrative organer under det, uden at dette dog må medføre en stigning i de offentlige udgifter.

3. Det tekniske udvalg er underlagt bestemmelserne om kollegiale enheder i afsnit II, kapitel II, i lov nr. 30/1992 af 26. november 1992, og udvalget kan med henblik på at foretage bedømmelsen af ansøgningerne anmode andre organer eller enheder i transportministeriet og selskaber, der er en del af og fungerer som teknisk enhed i den offentlige forvaltning, om alle de oplysninger eller rapporter, det måtte finde nødvendigt. Ligeledes kan det tekniske bedømmelsesudvalg bede de interesserede ansøgere om en afklaring på et hvilket som helst spørgsmål, der måtte opstå i forbindelse med de indgivne ansøgninger.

Det tekniske udvalg kan træde sammen og vedtage sine afgørelser ved hjælp af elektroniske midler i henhold til tillægsbestemmelse 1 i lov nr. 11/2007 af 22. juni 2007 om elektronisk adgang for borgerne til de offentlige tjenester.

4. Når det tekniske bedømmelsesudvalg har gennemgået alle projekterne i overensstemmelse med de bedømmelseskriterier, der er fastsat i artikel 12, og har fastsat den værdi eller de værditolerancer, der skal tillægges hvert af kriterierne, jf. det i indledningsbeslutningen fastsatte, udfærdiger udvalget en teknisk vurderings- og tildelingsrapport.

5. Når den tekniske vurderings- og tildelingsrapport foreligger, indkalder undersøgelsesorganet procedurens interesserede parter til høring inden 10 dage.

Artikel 12

Bedømmelseskriterier

Det tekniske udvalg udfærdiger sin tekniske vurderings- og tildelingsrapport på baggrund af følgende kriterier:

a) Optimering af de trafikrettigheder, der ansøges om, idet bl.a. rutens karakteristika, de foreslåede flyveplaner, antallet af planlagte afgange og flytypens kapacitet, eventuelle forbindelsesfly og type flyvning tages i betragtning.

b) Fordele for forbrugerne hvad angår kvalitet/pris og tilgængelighed.

c) Ansøgningsforslagets tekniske, kommercielle og økonomiske gennemførlighed og garantier for kontinuitet i leveringen af tjenesterne, idet bl.a. selskabets økonomisk-finansielle situation, projektets økonomiske gennemførlighed og konkurrencemæssige betydning, såvel som et eventuelt medlemskab af en alliance tages i betragtning.

d) Ansøgningsforslagets økonomiske og miljømæssige indvirkning, idet bl.a. udbud og forventet efterspørgsel, kontrakter, de nye ruters indvirkning på de berørte regioners økonomi, luftdygtigheden af de fly, der påtænkes anvendt, tilpasning til emissionshandelsordningen og indsatsen mod klimaforandringer tages i betragtning.

e) Ansøgningsforslagets indvirkning på konkurrencen, idet bl.a. nye operatørers adgang til markedet og diversificering af luftfartsselskaberne tages i betragtning.

f) Ansøgningsforslagets betydning i forhold til udvidelse af luftruter og forbindelser mellem regioner, idet bl.a. åbningen af nye ruter, anvendelsen af nye spanske lufthavne, forbedring af forbindelserne mellem regioner og passagerer ved hjælp af nye ruter, en stigning i antallet af flyvedage, de planlagte afgange, afgangstider og tider for flyskift tages i betragtning.

g) Ansøgningsforslagets overensstemmelse med de øvrige vilkår, som Generaldirektoratet for Civil Luftfart har fastsat på baggrund af behovet på markedet, jf. artikel 7, stk. 1.

Artikel 13

Afslutning af proceduren

1. Når generaldirektøren for civil luftfart har modtaget forslaget til afgørelse, udfærdiger denne en afgørelse om at afslutte proceduren, hvori de tilgængelige trafikrettigheder tildeles og vilkårene for udøvelsen af rettighederne anføres.

Derudover skal afgørelsen indeholde angivelse af den eller de ansøgere, som tildeles trafikrettighederne, og i givet fald et udtrykkeligt afslag på de øvrige ansøgninger og, i de tilfælde der er omhandlet i artikel 10, stk. 1, resultatet af bedømmelsen af de ansøgninger, der er indgivet.

Generaldirektøren for civil luftfart kan begrunde afgørelsen med henvisning til den tekniske rapport, der er omhandlet i artikel 11, stk. 4, eller i forslaget til afgørelse.

2. Under alle omstændigheder kan det i den afgørelse, der afslutter proceduren, undlades at fordele trafikrettighederne eller undlades at fordele alle de disponible trafikrettigheder, hvis det vurderes, at der ikke er tilstrækkelig garanti for gennemførligheden af og kontinuiteten i leveringen af de tjenester, der ansøges om tildeling af, eller disse tjenester ikke er tilstrækkelige sikre til at garantere luftfartstjenester mellem Spanien og tredjelandet eller den korrekte udøvelse af trafikrettighederne i både den almene interesse såvel som forbrugernes interesse.

I de tilfælde hvor det i afgørelsen undlades at fordele trafikrettighederne eller undlades at fordele alle de disponible trafikrettigheder, indleder Generaldirektoratet for Civil Luftfart senest seks måneder efter datoen for afgørelsen en ny procedure for tildeling i overensstemmelse med artikel 7, medmindre afgørelsens udfald skyldes fravær af ansøgninger eller mangel på ansøgninger.

3. Afgørelsen skal bekendtgøres for alle interessenter senest tre måneder efter beslutningen om at indlede proceduren. Der kan inden for en frist på en måned gøres indsigelse imod afgørelsen til statssekretæren for transport, jf. artikel 114 i lov nr. 30/1992 af 26. november 1992.

4. Selvom den fastsatte frist udløber, uden at der er udfærdiget og bekendtgjort en udtrykkelig afgørelse, er Generaldirektoratet for Civil Luftfart stadig retligt forpligtet til at træffe en afgørelse.

Hvis der ikke er bekendtgjort en udtrykkelig afgørelse inden udløbet af fristen, kan de berørte parter anse deres indsigelse for at være stiltiende afvist i henhold til artikel 44, stk. 1, i lov nr. 30/1992 af 26. november 1992, hvorefter de kan fremsætte indsigelse mod afgørelsen i henhold til stk. 3 indenfor en frist på tre måneder fra dagen efter den dato, indsigelsen anses for at være stiltiende afvist.

Såfremt de interesserede ansøgere bliver pålagt krav om at udbedre mangler eller tilvejebringe dokumenter eller andre nødvendige oplysninger, suspenderes fristen for at vedtage afgørelse for tidsrummet mellem fremsættelsen af kravet og ansøgerens tilvejebringelse af oplysningerne, jf. artikel 42, stk. 5, litra a), i lov nr. 30/1992 af 26. november 1992.

5. Når proceduren er afsluttet, underretter Generaldirektoratet for Civil Luftfart det spanske luftfartssikkerhedsagentur om de trafikrettigheder, der er blevet tildelt ved hver procedure, således at agenturet om nødvendigt kan godkende de pågældende luftfartsselskabers fartplaner.

Det spanske luftfartssikkerhedsagentur godkender ikke luftfartsplanerne, hvis Generaldirektoratet for Civil Luftfart ikke har tildelt selskaberne de pågældende trafikrettigheder.

KAPITEL IV

KONTROL, TILBAGEKALDELSE OG OVERDRAGELSE AF TRAFIKRETTIGHEDER PÅ MARKEDER, DER ER UNDERLAGT BEGRÆNSNINGER

Artikel 14

Luftfartsselskabernes forpligtelser i forbindelse med udøvelsen af trafikrettighederne

1. De luftfartsselskaber, der udøver de trafikrettigheder, der er opnået i henhold til kapitel III, er forpligtet til at udnytte de omtalte rettigheder på de vilkår, der er vedtaget i afgørelsen om tildeling, og de vilkår, der fremgår af ansøgningen, medmindre vilkårene er indbyrdes modstridende.

2. Uanset bestemmelserne i stk. 1 kan Generaldirektoratet for Civil Luftfart i tilfælde af force majeure og efter høring af luftfartsselskaberne ekstraordinært og for en begrænset periode godkende:

a) en henstand i opfyldelsen af luftfartsselskabernes forpligtelser, eller

b) en anden udnyttelse af de tildelte trafikrettigheder end den, der er fastsat i afgørelsen om tildeling, og i givet fald i den indgivne ansøgning.

3. På det pågældende luftfartsselskabs velbegrundede anmodning kan Generaldirektoratet for Civil Luftfart godkende en henstand for påbegyndelsesdatoen for levering af tjenesten eller en midlertidig afbrydelse, dog højst seks måneder i begge tilfælde.

Artikel 15

Kontrol med opfyldelsen af luftfartsselskabernes forpligtelser

1. Generaldirektoratet for Civil Luftfart har ansvaret for at påse, at luftfartsselskaberne rent faktisk udnytter de tildelte trafikrettigheder i henhold til de vilkår, der er fastlagt i afgørelsen om tildeling eller i de ekstraordinære godkendelser, der er omhandlet i artikel 14, stk. 2 og 3.

Til dette formål kan Generaldirektoratet anmode andre organer eller enheder i transportministeriet og selskaber, der er en del af og fungerer som teknisk enhed i den offentlige forvaltning, om alle de oplysninger eller rapporter, den måtte finde nødvendig.

2. Generaldirektoratet for Civil Luftfart tager hensyn til behørigt begrundede indsigelser fra konkurrerende luftfartsselskaber om utilstrækkelig udnyttelse eller uudnyttede trafikrettigheder.

Artikel 16

Tilbagekaldelse

1. Generaldirektoratet for Civil Luftfart tilbagekalder endegyldigt de tildelte trafikrettigheder efter høring af luftfartsselskabet inden for en frist på 10 arbejdsdage, såfremt luftfartsselskabet:

a) ikke påbegynder trafikbetjeningen, eller kun påbegynder dele af den, på den startdato, der er planlagt i afgørelsen om tildeling, det operationelle projekt eller godkendelsen fra Generaldirektoratet for Civil Luftfart, jf. artikel 14.

b) afbryder eller ikke genoptager trafikbetjeningen i overensstemmelse med betingelserne i godkendelsen fra Generaldirektoratet for Civil Luftfart, jf. artikel 14.

c) ikke opfylder betingelserne i afgørelsen om tildeling og, i givet fald, i den indgivne ansøgning eller godkendelsen fra Generaldirektoratet for Civil Luftfart, jf. artikel 14, med den konsekvens, at det har alvorlige følger for den effektive udnyttelse af de tildelte trafikrettigheder, tjenestens kvalitet eller for forbrugerne.

d) mister sin licens

e) groft misligholder de forpligtelser, der følger af gældende lovgivning vedrørende lufttrafik, de internationale aftaler, i henhold til hvilke trafikrettighederne blev tildelt, eller andre internationale forskrifter.

2. Tilbagekaldelsen af retten til at udøve trafikrettighederne har ikke karakter af en sanktion og berører ikke anvendelsen af reglerne vedrørende overtrædelse og sanktioner i gældende lovgivning.

3. I henhold til artikel 114 i lov nr. 30/1992 af 26. november 1992 kan der gøres indsigelse imod tilbagekaldelsen til statssekretæren for transport inden for en tidsfrist på en måned.

Artikel 17

Afståelse

De luftfartsselskaber, der har fået tildelt trafikrettigheder i henhold til bestemmelserne i kapitel III, kan når som helst afstå fra at anvende disse rettigheder ved at give meddelelse om dette til Generaldirektoratet for Civil Luftfart senest tre måneder før aktiviteternes ophør.

Artikel 18

Overdragelse af trafikrettigheder

Generaldirektoratet for Civil Luftfart kan godkende overdragelsen af trafikrettigheder, der er erhvervet i henhold til bestemmelserne i kapitel III, til et luftfartsselskab, der fusionerer med eller er blevet overtaget af et andet selskab, forudsat at det sikres, at de oprindelige betingelser for tildelingen overholdes, og overdragelsen ikke har en negativ indvirkning på den bedømmelse, der er afgivet i henhold til artikel 12, litra e).

Det luftfartsselskab, der indsender anmodning om overdragelse af trafikrettighederne, er forpligtet til at vedlægge oplysninger om en hvilken som helst procedure eller undersøgelse, der måtte være indledt af de kompetente konkurrencemyndigheder som følge af fusionen eller overtagelsen.

KAPITEL V

TRAFIKRETTIGHEDER PÅ MARKEDER, DER IKKE ER UNDERLAGT BEGRÆNSNINGER

Artikel 19

Udøvelse af trafikrettigheder

Trafikrettigheder, der tildeles i henhold til luftfartsaftaler med tredjelande, som ikke medfører begrænsninger i antallet af trafikrettigheder eller i antallet af luftfartsselskaber, der er berettiget til at udøve dem, kan frit udøves af luftfartsselskaber, der opfylder betingelserne i den indgåede aftale, under forudsætning af at luftfartsselskabets fartplan er godkendt af det spanske luftfartssikkerhedsagentur.

Artikel 20

Kontrol og tilbagekaldelse

1. Generaldirektoratet for Civil Luftfart har ansvaret for at føre tilsyn med og kontrollere, at de trafikrettigheder, der er fastlagt i dette kapitel, udøves i henhold til bestemmelserne i den luftfartsaftale, de hidrører fra, samt gældende lovgivning vedrørende lufttrafik.

Med henblik herpå fremsender det spanske luftfartssikkerhedsagentur hver sjette måned ved udgangen af lufttrafiksæsonen detaljerede oplysninger til Generaldirektoratet for Civil Luftfart om de trafikrettigheder, der er blevet godkendt, og de aktiviteter, der er gennemført af de godkendte luftfartsselskaber på markeder, der ikke er underlagt begrænsninger.

I den forbindelse henvises der til de lufttrafiksæsoner, der er fastsat af Den Internationale Luftfartssammenslutning (International Air Transport Association, IATA).

2. Generaldirektoratet for Civil Luftfart tilbagekalder udøvelsen af disse trafikrettigheder i de tilfælde, der er omhandlet i artikel 16, stk. 1, litra d) og e), og i tilfælde hvor udøvelsen af disse rettigheder ikke garanterer kontinuiteten og gennemførligheden af aktiviteterne eller den korrekte udøvelse af trafikrettighederne i både den almene interesse såvel som forbrugernes interesse.

Overgangsbestemmelse

Trafikrettigheder, der udøves før nærværende kongelige dekrets ikrafttræden

1. De trafikrettigheder, der er blevet tildelt før nærværende kongelige dekrets ikrafttræden, er fortsat gyldige på de betingelser, som de blev tildelt under. Kapitel IV i nærværende kongelige dekret om kontrol, tilbagekaldelse og overdragelse af trafikrettigheder finder imidlertid anvendelse på disse allerede tildelte trafikrettigheder.

2. Det samme gør sig gældende for trafikrettigheder, der allerede udøves, inden dette kongelige dekret træder i kraft, og som ikke er underlagt procedure om tildeling, der medfører kontrol i henhold til kapitel V.

Første afsluttende bestemmelse

Kompetence

Nærværende kongelige dekret udstedes i medfør af den enekompetence, der tildeles staten vedrørende kontrol med luftrummet, transit og lufttrafik i medfør af artikel 149.1.20.a i den spanske forfatning.

Anden afsluttende bestemmelse

Supplerende ordning

Lov nr. 30/1992 af 26. november 1992 om retsreglerne for offentlig forvaltning og den fælles forvaltningsprocedure, lov nr. 11/2007 af 22. juni 2007 om elektronisk adgang for borgerne til de offentlige tjenester og øvrig gældende spansk lovgivning på området finder anvendelse i tilfælde, der ikke udtrykkeligt er omhandlet i nærværende kongelige dekret.

Tredje afsluttende bestemmelse

Anvendelse af EU-retten

Nærværende kongelige dekret gennemfører Europa-Parlamentets og Rådets forordning (EF) nr. 847/2004 af 29. april 2004 om forhandling og gennemførelse af luftfartsaftaler mellem medlemsstaterne og tredjelande i spansk ret.

Fjerde afsluttende bestemmelse

Gennemførelsesbestemmelser

Ministeren for infrastruktur og transport vedtager alle de bestemmelser, der måtte være nødvendige for at gennemføre nærværende kongelige dekret.

Femte afsluttende bestemmelse

Ikrafttræden

Nærværende kongelige dekret træder i kraft to måneder efter offentliggørelsen i den spanske statstidende.